*Εδώ και πολλά χρόνια, εγώ, ο δυστυχής Γιάννης Μάζης του ποτέ Νικολέττου από το χωριό Λιαπάδες, επονομαζόμενος Γκόγκος, υπηρετώ την ευγενή οικογένεια Μαρτσέλλο, ως καταγραφέας του υπολογισμού των εσόδων στη βαρωνεία της που βρίσκεται σ` αυτό το νησί. Συνακόλουθα, δεν παραλείπω να υπηρετώ τον ευγενή Γκαμπριέλ Μαρτσέλλο, που έχει περιβληθεί αυτό τον καιρό το φέουδο, και στην Αναγραφή των αγαθών της ίδιας βαρωνείας, που εκπονείται σήμερα στις περιοχές της χωριού που ονομάζεται Λιαπάδες∙ δεν έχω παραλείψει να δώσω στον κύριο καπιτάνο των μηχανικών όλες τις τοπογραφικές πληροφορίες που θα μπορούσαν να αποδειχτούν χρήσιμες στην καταστίχωση των φεουδαρχικών αγαθών που διέταξαν οι νόμοι και που τώρα υλοποιείται από τον προρηθέντα ευγενή φεουδάρχη για το δημόσιο και ιδιωτικό όφελος, ενώ μέσω αυτής αναγνωρίζονται και επανέρχονται στην κυριαρχία του (σσ. του φεουδάρχη) τα καταπατημένα φεουδαρχικά αγαθά, ώστε να μπορεί να απολαύσει τους καρπούς τους ο φεουδάρχης, και σε περίπτωση επιστροφής του φέουδου, θα μπορούν να επιστρέψουν επίσης μαζί με αυτό τα αγαθά που έχουν αποκατασταθεί στο Γαληνότατο Πρίγκιπα. Αυτή είναι η υπηρεσία μου, που δεν είχε άλλο σκοπό από την αλήθεια και τη δικαιοσύνη: φαίνεται ότι έχει εξερεθίσει την ψυχή των συγχωριανών μου, που αποφάσισαν την καταστροφή μου και την καταστροφή της οικογένειάς μου. Πολλές φορές, το μήνα που πέρασε, μέσα στη νύχτα, βάλανε φωτιά στις ελιές μου και στα ακίνητά μου, σχεδόν (…) στο χωριό, ώστε να με φέρουν στην αξιοθρήνητη κατάσταση του ζητιάνου.*